Magnus Heunicke (S), 2010-03-15:
Da jeg i morges tog toget til København fra Næstved, skete det igen: Da vi ankom til Roskilde, blev toget fuldstændig overfyldt, og folk måtte stå op i kupeerne og i toggangene.
Da vi nærmede os Københavns Hovedbanegård, holdt toget helt stille og ventede i kø for at komme ind, fordi vi skulle igennem Danmarks mest alvorlige jernbaneflaskehals, nemlig jernbanestrækningen ind mod hovedstaden.
Jeg kom fra det sydlige Sjælland, og der kom også tog fra Jylland og Fyn, og der kom tog fra Vestsjælland, og de skulle alle sammen igennem den samme flaskehals.
Det er den flaskehals, som jeg oplevede i dag, men som pendlerne jo oplever hver eneste dag, som vi nu endelig får gjort op med.
Det er noget, som vi har ventet på i lang tid, og derfor er jeg rigtig glad for, at det allerede nu er blevet slået fast af Venstres ordfører, at vi Socialdemokrater var det første parti, som lagde sig fast på, at vi skal have den her nybygning.
Og det kan kun gå for langsomt, for for hver dag, der går, og for hvert år, der går, hvor vi venter på at få den, får vi ikke løst det største problem i den kollektive trafik, nemlig at gøre det attraktivt at vælge toget frem for at sidde i sin bil.
Det er en god dag, fordi vi får besluttet det, men jeg også nødt til på denne gode dag at sige, at det er ufatteligt, at vi skulle vente i så lang tid.
Hvorfor skulle vi have en regering og et regeringsparti, Venstre, som gik rundt om sig selv og var internt uenige og så meget uenige, at vi skulle have to forskellige VVM’er, altså to forskellige miljøundersøgelser, til 70 mio. kr.?
Prøv bare at tænke på, hvor meget støjreduktion vi kunne have fået i forbindelse med nybygningsløsningen for de 70 mio. kr. Jeg tror, at der er mange borgere rundtomkring, som ville have været meget tilfredse med at få det, men de penge blev desværre spildt på en miljøundersøgelse af et alternativt forslag, som alligevel ikke kunne samle et flertal.
Derfor er det godt, at vi nu endelig kan stå og sige, at vi har fundet den rigtige løsning, som altså er nybygningsløsningen.
Jeg vil her fremhæve, at det er blevet en forbedret løsning i forhold til den, som vi gik til forhandlingsbordet om, i og med at vi har fået forbedret forholdene for alle dem, der bor på Kulbanevej i Valby, og for alle de drenge og piger, der spiller fodbold på fodboldbanerne mellem boligkarreerne, som får bevaret deres mulighed for at dyrke deres fritidsaktiviteter.
Og de, der bor der, kan bo der i fred og ro, for der kommer nemlig låg på jernbanen, så vi ikke får splittet boligområdet op.
Vi vil i det videre arbejde arbejde for, at Brøndby Kommunes meget berettigede krav, og jeg synes også beskedne krav, om at få lov til at anlægge nogle nye fodboldbaner og bygge et nyt omklædningsrum i den grønne kile bliver opfyldt, for når vi laver en jernbane det sted, hvor Danmarks største fodboldklub i øjeblikket træner, er det klart, at de skal have nogle nye baner.
Der er vi altså nødt til at give lov til, at de kan lave de her baner.
Vi vil ligeledes i arbejdet med den nye bane naturligvis meget nøje følge, hvad der sker i Hvidovre, som i forvejen er et meget støjbelastet område.
Det sidste er, at når først den her bane åbner i 2018, er der to meget presserende ting, der skal til for at få det fulde udbytte af den.
Den ene er en udbygning af Københavns Hovedbanegård, og den anden ting er en udbygning af Lillesyd, som vil betyde, at man kan spare ca. 20 minutter på strækningen fra København til Hamborg og Berlin.
Tak for ordet.